INGURUMEN ETA LURRALDE POLITIKAKO SAILBURUAK (Oregi Bastarrika) (EAJ, 2013-04-12):
Bai, egun on guztioi, mahaiburu andrea, sailburuok, legebiltzarkideok.
Lazarobaster jauna, eskerrik asko zuen galderengatik, gu ere kezkatuta gaude Mutrikuko portuaren gauzekin eta horregatik hainbat lan egiten ari gara.
Sail honek kudeatzen eta mantentzen dituen portua, azpiegitura guztien lehentasunezko helburua, alor horietan ematen diren erabilera guztiak bateragarri egitea da.
Horrela, Euskadiko portuetan arrantzarekin, merkataritzarekin, kirolarekin eta turismoarekin erlazionaturiko erabilerak batera agertzen zaizkigu, portu bakoitzaren potentzialtasunen eta ezaugarrien arabera.
Horretarako, Jaurlaritza honek lanen eraginak jasotzen dituzten guneen ohiko lan erritmoa eta iharduera errespetatzea eta betetzea eskatzen du. Esleipena lortzen duen kontratistak, portuko ohiko erabilerak errespetatzea eta portuko ihardueran eraginik ez izatea.
Eusko Jaurlaritzak portuetan egiten dituen lanetako preskripzioen plegu guztietan agertzen den ohiko baldintza da eta akordioen bitartez, obren burutzapenaren baldintzak adosten dira.
Mutrikuko obra gunea eta bertan jarrita dagoen hesia, duela hiru aste baino gehiago ezarri ziren. Denbora horretan, arrantza itsasontziak erabateko normaltasunez ari dira betetzen beraien ohiko eginbeharrak. Horretarako, etengabe ari gara harremanetan arrantza zuzendaritzarekin, kofradiarekin eta Mutrikuko alkatearekin, lanen kudeaketa ahalik eta hoberena izan dadin.
Halaber, Gipuzkoako Portu Lurralde Zerbitzuko teknikariek, arrantza ontzietako patroiekin eta Mutrikuko dartsenaren gainerako erabiltzaileekin koordinatzen dituzte kasu bakoitzean aplikatu beharreko konponbideak. Obra horiek ahalik eta eragin txikienak izan dezaten hiritarren artean eta portuko ihardueretan. Eraginak egon, egoten dira baina saiatzen gara eragin txikienak izan dezaten.
Igaro den berdelaren kanpaina errespetatu egin da eta gauza bera egingo da antxoaren eta hegaluzearen kanpainekin. Horretarako, lanak arrantzaren beharretara egokitzeko konpromezua dago behar horiek agertu ahala.
Beste alde batetik, baita komentatu duzun beste batetik, Mutrikuko Kofradiak udalaren eskutik udalerriko jarduera ekonomikoa bultzatzeko bere ekimenak aurkeztu dizkigu, Balea Proiektua –zuk aipatutakoa–, baita jada burutzen ari diren lan txikiei buruzko zenbait eskari ere. Horrekin elkarrizketarako bidea zabaldu dugu eta inplikaturiko aktore guztiok elkarrekin lan egin beharko dugu eginbeharreko inbertsioen errentagarritasun ekonomikoa bermatuko duten eta herriko gazteentzat artisautzako arrantzari loturiko etorkizun ekonomikoa posible egingo duten konponbideak bilatzeko.
Beste gauza batzuk ere komentatu edo galdetu egin dizkidazu. Bata da plan berezia. Esango nizuke 2006ko maiatzean Dekretuan onartutakoari jarraikiz, portuaren plan berezia jasotzen diren erabilerak dira Mutrikuko porturako aurreikusitakoak ezinbestean eta plan berezian jasotakoak dira egiten ari diren lanak.
Guztizko ahalmena diseinu elementuen araberakoa izango da, hala nola, aukeratzen den esloreen banaketa edo nabigazio bideen neurrien araberako. Plan berezian 323 leku aurrikusi ziren eta egiten ari garen fasean kontratatu berri diren obran 208 amarre egin behar dira arrantza erabilerarako nahiko toki gordeta uzten duelarik.
Baita dikeari buruz eta errepideari buruz ere galdetu egin didazu. Lehenbailehen hasiko gara errepideko obrak egiten eta konpontzeko behar dena eta baita horren beharra daukagu dikeren obrekin hasteko dakizun bezala. Kanpoko dikeari dagokionez, estudio bat egin genuen "Estudio de las condiciones de la agitación de la zona dique exterior de Mutriku" deiturikoa. Lan horretan aztertu egiten da obra bertan behera utzita gero portuko babesaren egoera dikea bukatu gabe, ondorioztatuta egindako lanen eragina arina izan bada ere, egokia dela (…) ratio onargarriak izateko.
Hori dela eta, eskura dugun aurrekontuak baimentzen digunean, aurrikusita dugu obraren lizitazioa egitea itsasontzien babes baldintza egokiak lortzeko.
Besterik gabe, eskerrik asko.